სამართლის მაცნე
სამართლის მაცნე (ინგლ. Herald of Law) — სამართლის საერთაშორისო სამეცნიერო ელექტრონული ჟურნალი, რომელსაც გამოსცემს სამართლის მეცნიერთა კავშირი. დაარსდა 2019 წლის 15 დეკემბერს თბილისში. პირველი ნომერი გამოვიდა 2020 წლის ივლისში, რომლის წარდგენის ღონისძიება იმავე წლის 21 ოქტომბერს გაიმართა. ჟურნალის მთავარი რედაქტორია — ზურაბ ჭყონია. ჟურნალი ღია წვდომისაა და მასში გამოქვეყნებული სრული მასალა ხელმისაწვდომია ნებისმიერი დაინტერესებული პირისათვის. ჟურნალში გამოქვეყნებული სამეცნიერო სტატიები რეფერირდება ინსტიტუტ „ტექინფორმის“ გამოცემაში „ქართული რეფერატული ჟურნალი“. ჟურნალი ქვეყნდება წელიწადში ორჯერ — ივლისში და დეკემბერში. შესაძლებელია, ასევე, გამოიცეს დამატებით სპეციალური ნომერი. სტატიები ქვეყნდება უსასყიდლოდ, ქართულ, ინგლისურ, გერმანულ და რუსულ ენებზე (ინგლისურ ენოვან აბსტრაქტთან და ბიბლიოგრაფიასთან ერთად). ჟურნალის მისიაა „სამართლის მეცნიერების განვითარების და სამოქალაქო საზოგადოებაში სამართლებრივი მართლშეგნების დონის ამაღლების ხელშეწყობა“. ჟურნალის მიერ სამეცნიერო სტატიების შერჩევა ხორციელდება ღია კონკურსის წესით და ორმხრივად ფარული (ანონიმური) რეცენზირების გზით. იგი თანამშრომლობს როგორც საქართველოს, ისე საერთაშორისო ორგანიზაციებთან, ასევე სახელისუფლებო ორგანოებთან. მისი სარედაქციო კოლეგია შედგება სამართლის დარგის ქართველი და უცხოელი მეცნიერების და მკვლევარებისგან. ჟურნალს მინიჭებული აქვს საერთაშორისო გრიფი ISSN 2667-9434. ჟურნალი შესულია და ინდექსირდება ათამდე საერთაშორისო სამეცნიერო გლობალურ ბაზაში. ჟურნალში ნაშრომები გამოქვეყნდება – Creative Commons ლიცენზიით (CC BY-SA). ჟურნალი ბუდაპეშტის ღია წვდომის დეკლარაციის ხელმომწერია. ამასთან, ჟურნალის გამომცემელი „სამართლის მეცნიერთა კავშირი“ არის ბერლინის ღია წვდომის დეკლარაციის ხელმომწერი.